– Jeg sier ja til et eventuelt benkeforslag som kommer, sier Koteng til NRK.

Valgkomiteen har innstilt på en annen styreleder i Rosenborg, nemlig konsernsjef i Trønderenergi, Ståle Gjersvold.

Likevel har det i lang tid blitt diskutert om Koteng ville takke ja til et benkeforslag for ham på årsmøtet 13. februar.

Det bekrefter han altså nå.

– Jeg syns det er skiftet veldig mye i ledelsen. Nå det skiftes så mye i styret, kan kompetanse forsvinne. Det er uheldig, sier Koteng til NRK.

Sikker på benkeforslag

– Jeg har fått utrolig mange tilbakemeldinger fra folk som har bedt meg om å stille. Så har jeg snakket grundig med noen om det er vesentlighet for å si ja.

Koteng er sikker på at et benkeforslag kommer.

– Det er jeg sikker på, men om jeg blir valgt er jeg ikke sikker på.

Hintet til NRK denne helga

Denne helga ble Ivar Koteng portrettert i Lørdagsrevyen. Da gikk han langt i å antyde at han ønsket å ta kampen.

– Jeg har fått utrolig mange oppfordringer som jeg har sagt at jeg skal tenke nøye over.

– Tror du det kommer benkeforslag på deg?

– Det er jeg ganske sikker på kommer hvis jeg er villig til å si ja til et benkeforslag, uttalte Ivar Koteng, som siden 2012 har sittet som styreleder i Rosenborg.

Gjersvold er ønsket

Valget av ny styreleder i RBK skal skje på årsmøtet 13. februar. Der har valgkomiteen innstilt Ståle Gjersvold som Kotengs erstatter.

Gjersvold er altså konsernsjef i Trønderenergi – som også er sponsor for Rosenborg.

Valgkomiteen begrunner ikke vrakinga av Koteng, men sier i sin innstilling at de nye kandidatene har lang erfaring og kompetansen de leter etter.

Valgkomiteen har også foreslått Karen Espelund og Svein Tore Samdal som nye styremedlemmer.

Omstridt styreleder

Ivar Koteng har til tider vært en omstridt styreleder. Det toppa seg da trenerteamet Kåre Ingebrigtsen og Erik Hoftun ble sparka og saken endte i retten i januar i fjor.

– Dette er folk jeg liker godt og som er på grensa til kompisene mine, så det var utrivelig, uttalte Koteng tidligere til NRK.

Etter to dagers i retten ble det inngått forlik mellom Rosenborg og trenerne. Koteng fikk mye kritikk for måten det skjedde på og mange var lei seg for å miste de populære trenerne med gode resultat.